**Az Országos Környezetvédelmi Tanács állásfoglalása az**

**Energia- és Klímatudatossági Szemléletformálási Cselekvési Tervről**

Az Országos Környezetvédelmi Tanács köszönettel fogadta a véleményezésre megküldött Energia- és Klímatudatossági Szemléletformálási Cselekvési Tervet (a továbbiakban: Cselekvési Terv). A Tanács 2014. december 4-i plenáris ülésén a Cselekvési Tervet megtárgyalta, és arról az alábbi állásfoglalást alakította ki.

A Tanács alapvetően egyetért a Cselekvési Terv által deklarált szemléletmód kialakításának szükségességével, valamint számos megállapítással és előremutató intézkedéssel. Így például az OKT is szorgalmazza annak elérését, hogy a lakosság a klímaváltozás elleni küzdelem aktív szereplőjének érezze magát, és személyes ügyként kezelje a Cselekvési Terv által orvosolni kívánt problémaköröket.

A Tanács kiemelten fontosnak tartja, hogy a Cselekvési Terv elsődleges prioritása az energiafelhasználás csökkentése legyen, és ez minden tervezett intézkedést hasson át (lásd az OKT korábbi állásfoglalását[[1]](#footnote-1) is). A Cselekvési Tervben szereplő tevékenységekben jelenleg nem látjuk ennek kellő mértékű érvényesülését.

Emellett szükségesnek látjuk, hogy a dokumentum egészét markánsan hassa át a rendszerszemléletű megközelítés. Szintén korábbi állásfoglalásunknak[[2]](#footnote-2) megfelelően szükségesnek tartjuk, hogy a szemléletformálás törekedjen a fenntartható termelői és fogyasztói mintázatok kialakítására, illetve a társadalom erkölcsiségének javítására, és alapvetően kérdőjelezze meg a fogyasztói társadalom szemléletrendszerét.

A Tanács egyetért a dokumentum azon megállapításával, amely szerint a társadalmi gondolkodás környezettudatossá formálása csak nehezen kezdhető meg felnőttek között. Ugyanakkor lényegesnek tartja, hogy emiatt ne csak a kisebb ellenállás irányába, azaz a gyerekekre koncentrálják a szemléletformálási tevékenységet, hiszen a ma döntéshozói a felnőtt fogyasztók.

Az OKT megítélése szerint a Cselekvési Terv jelenlegi formájában szándéknyilatkozatként értékelhető. Emellett az intézkedésekhez nem nevesíti az azok megvalósítására szolgáló forrásokat, illetve több ponton – kevéssé reálisan – önfinanszírozónak tekinti az egyes érintettek munkáját (pl. vállalatok, civilek).

**Részletes megjegyzések**

10. oldal

A szerzők azonosított problémaként tüntetik fel a távhővel kapcsolatos idejétmúlt és helytelen információkra támaszkodó társadalmi megítélést. Ennek ellentmond a 31. oldalon tett kijelentés, amely elismeri, hogy az összes fűtési rendszer közül a távfűtéses rendszerek a legidősebbek, közel 30 évesek, jóllehet ezek fejlesztése folyamatos. Jelenlegi állapotukban a távhőrendszerek távol állnak az energiahatékony megoldásoktól, emiatt nem megalapozott az ennek ellentmondó kommunikáció.

14. oldal

A Tanács egyetért a pedagógusképzések fejlesztésével a Cselekvési Tervben megfogalmazott témakörök hatékonyabb oktatása érdekében, ezért felhívja az előterjesztő figyelmét e cél érvényesítésére az EMMI felsőoktatásért felelős helyettes államtitkárságánál.

23. oldal

A 4. fejezetben közölt információk, külföldi példák és esettanulmányok jelentős része közismert, illetve nem jelent érdemi segítséget a jelenlegi hazai viszonyok megoldásában, ezért megfontolásra javasoljuk e fejezet jelentős átdolgozását, vagy rövidítését.

38-39. oldal

A hulladékgazdálkodással kapcsolatban említett arányok esetében javasoljuk frissebb adatok beépítését, ezek ugyanis nem tükrözik a jelenlegi hazai helyzetet. A települési szilárd hulladék nem tekinthető megújuló energiának. A dokumentumban említett 50%-os szerves hulladék arány esetében nem található hivatkozás, ezt szükségesnek tartjuk pontosítani. Emellett felhívjuk a Terv készítőinek figyelmét arra a tárgyi tévedésre, hogy megújuló alapanyagnak kizárólag a biomassza, a szerves hulladék tekinthető a települési szilárd hulladékon belül.

A hulladékégetésre előírt szigorú határértékek önmagukban nem igazolják, hogy a fosszilis alapú termelőegységeknél tisztább technológiáról van szó. A kommunális hulladék pontos összetétele nem ismert, s mint ilyen, összehasonlíthatatlan az égésterméke az ehhez képest homogén tüzelőanyagot használó fosszilis erőművekével.

39. oldal

Az 5.1.5. fejezetben javasoljuk kiemelni a hazai mező- és erdőgazdasági rendszerek fokozott sérülékenységét is.

54. oldal

Szükségesnek tartjuk a szemléletformálási területek kiemelt feladatai között is nevesíteni az alacsony jövedelmű háztartásokat megcélzó feladatokat a célcsoport igényeire, lehetőségeire szabott tevékenységekkel, közösségi megvalósítás keretében.

A Tanács javasolja a közösségi energia népszerűsítésének beemelését a szemléletformálási területek (elsősorban energiafogyasztás, megújuló energia) kiemelt feladatai közé.

55. oldal

A Tanács kéri az előterjesztőt, hogy a szemléletformáló intézkedések közül a fejlesztések ellentmondásos megítélésére (pl. mivel az atomenergia alapja fosszilis energiahordozó, nem csökkenti hazánk importfüggőségét stb.) tekintettel törölje „a nukleáris energiatermelés (régiós átlagához képest) magas társadalmi elfogadottságának további biztosítása” pontot.

Emellett kérjük „a települési szilárd hulladékok energetikai hasznosítását elfogadó társadalmi attitűd kialakítása” pont törlését is. A hulladékokkal kapcsolatos szemléletformálásnak ugyanis a hazai és európai hulladékkezelési hierarchián kell alapulnia, amelynek prioritása a megelőzés, a hulladékok keletkezésének elkerülése. Olyan rendszerszerű gondolkodást megalapozó ismeretekre van szükség, mint a fenntartható anyaghasználat vagy az életciklus szemlélet.

A Tanács álláspontja szerint a szemléletformálási tervnek ki kell térnie a hulladékok háztartásokban történő elégetésének egyre súlyosabb problémájára is, rávilágítva annak egészségügyi és környezeti kockázataira.

55-58. oldal

A kampányok esetében javasoljuk a társadalmi szervezetek bevonását azok megvalósításába, vagy koordinálásába.

2014. december 17.

1. Állásfoglalás a „Nemzeti Energiastratégia 2030-ig, kitekintéssel 2050-re” c. dokumentumról (http://www.oktt.hu/):*„Az OKT jelen állásfoglalásával azt kívánja szorgalmazni, hogy a jövőben meghozandó döntések egyidejűleg szolgálják a fogyasztók biztonságos ellátását és a környezet védelmét; tágabb értelemben a fenntartható fejlődést. Ennek legfőbb eszközei: i) az energiafelhasználás csökkentése, ii) a hatékonyság javítása és az energiatakarékosságra ösztönzés, valamint iii) a fenntartható módon termelt és felhasznált megújuló energiaforrások részarányának növelése”* [↑](#footnote-ref-1)
2. *A Tanács felhívja a figyelmet arra, hogy az energiatermelés és felhasználás kérdései nem választhatók szét a társadalom értékrendszerét, kultúráját, illetve a termelés és a fogyasztás szerkezetét érintő alapvető kérdésektől. A jelenlegi környezeti és társadalmi problémák nem oldhatók meg a fogyasztói társadalom szemléletrendszerében, azok valódi csökkentéséhez alapvető társadalmi szemléleti és erkölcsi változásokra van szükség. Hosszú távú fenntarthatóságot szolgáló termelési és fogyasztói szerkezetre van szükség, amelyben az anyag és energiafelhasználás abszolút értelemben csökken, az anyagi termelés és fogyasztás egész rendszere körfolyamatokon keresztül kapcsolódik össze, a szerkezet egészében pedig dominálnak a nem anyag és energiaigényes szolgáltatások.* [↑](#footnote-ref-2)